Predkladacia  správa

Materiál „Návrh na zmenu gestora a termínu úlohy C.4. z uznesenia vlády SR č. 980 zo 4. septembra 2002“ sa predkladá na rokovanie vlády Slovenskej republiky z vlastnej iniciatívy. 

Obsahom predkladaného materiálu je zmena gestora a termínu úlohy C.4. z uznesenia vlády SR č. 980 zo 4. septembra 2002 k vyhodnoteniu výsledkov pilotných projektov, návrhu na vykonanie legislatívno-regulačných úprav podporujúcich spoločné obstarávanie viacerých obstarávateľov a  návrhu realizačného plánu ďalšieho postupu pri uplatňovaní spoločného obstarávania viacerých obstarávateľov, číslo materiálu: 6362/2002. Uznesením č. 980/2002 vláda Slovenskej republiky uložila vedúcemu Úradu vlády Slovenskej republiky, ministrom a predsedom ostatných ústredných orgánov štátnej správy Slovenskej republiky vypracovať a predložiť na rokovanie vlády SR analýzu právnych predpisov vo vzťahu na plánovanie a kontrolu efektívnosti a hospodárnosti vynakladania finančných prostriedkov pri uzatváraní zmlúv na obstarávanie tovarov alebo služieb. 

Predkladaný materiál navrhuje zmenu gestora úlohy C.4. uznesenia vlády Slovenskej republiky č. 980 zo 4. septembra 2002, tak aby bol jednoznačne definovaný gestor úlohy, čo prispeje nielen k zjednodušeniu splnenia úlohy dotknutými ústrednými orgánmi štátnej správy, ale aj k jej jednoduchšiemu prerokovaniu na zasadnutí vlády Slovenskej republiky. Zároveň sa navrhuje posun termínu pre predloženie uvedenej analýzy na rokovanie vlády Slovenskej republiky z 31. marca 2003 na 31. máj 2003.  

Na vypracovaní materiálu sa podieľal Úrad pre verejné obstarávanie.

Predkladaný materiál nemá finančný, ekonomický a enviromentálny vplyv a vplyv na zamestnanosť.

V pripomienkovom konaní k pôvodnému materiálu bola úloha C.4. uložená vedúcemu Úradu vlády Slovenskej republiky a k jej zneniu neboli vznesené žiadne pripomienky.

Materiál nebol predložený na pripomienkové konanie ministerstvám               a ostatným ústredným orgánom štátnej správy, nakoľko obsah predmetnej úlohy nie je zmenený, ale zmena sa týka spresnenia gestora úlohy, ktorý bol aj jedným z pôvodných nositeľov úlohy a vzhľadom k tejto navrhovanej zmene aj posun termínu plnenia úlohy.